b'\n_START_ARTICLE_\nPlaze\xc4\x8da pirnica\n_START_SECTION_\nOpis\n_START_PARAGRAPH_\nPlaze\xc4\x8da pirnica zraste od 40\xe2\x80\x93150\xc2\xa0cm visoko in ima suli\xc4\x8daste liste, ki merijo v dol\xc5\xbeino od 15\xe2\x80\x9340\xc2\xa0cm in so \xc5\xa1iroki od 3\xe2\x80\x9310\xc2\xa0mm pri tleh ter od 2\xe2\x80\x938,5\xc2\xa0mm vi\xc5\xa1je na steblu. Klas je dolg od 10\xe2\x80\x9330\xc2\xa0cm in ima od 1\xe2\x80\x932\xc2\xa0cm dolge in 5\xe2\x80\x937\xc2\xa0mm \xc5\xa1iroke klaske premera cca 3\xc2\xa0mm. Krovne pleve imajo od 3 do 6 \xc5\xbeilic in so priostrene, na koncu pa imajo kratko reso._NEWLINE_Pirnica ima od 1 do 3\xc2\xa0mm debelo, \xc5\xa1iroko razpredeno koreniko, iz katere poganjajo na kolencih \xc5\xa1opi tankih koreninic. Iz kolenc poganjajo tudi bilke ter \xc5\xbeivice, s pomo\xc4\x8djo katerih se ta rastlina vegetativno razmno\xc5\xbeuje.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nPlaze\xc4\x8da pirnica uspeva na obdelanih tleh, \xc5\xa1e posebej na ilovnati zemlji, pa tudi na bolj pusti podlagi. Danes je ta vrsta raz\xc5\xa1irjena skoraj po celem svetu in ponekod velja za invazivno vrsto. Korenika plaze\xc4\x8de pirnice vsebuje fitoncid, ki razku\xc5\xbeuje. Zaradi tega so jo v ljudskem zdravilstvu uporabljali za zdravljenje tegob pri vnetem mehurju. Za zdravilne namene se korenika nabira marca in aprila ter septembra in oktobra.'